b'\n_START_ARTICLE_\nPop delavnica 1983\n_START_PARAGRAPH_\nFinalna oddaja Prisluhnite, izberite je potekala v petek, 27. maja 1983, v \xc5\xa1portni dvorani Marof v Novem mestu. Vodila sta jo Vinko \xc5\xa0imek in Mi\xc5\xa1a Molk. V tekmovalnem delu so se za nagrade potegovali zmagovalci 18 krogov istoimenske serije, v spremljevalnem programu pa so nastopili Marijan Smode, plesna skupina Arruba, Hazard in Brane K\xc3\xbczmi\xc4\x8d.\n_START_SECTION_\nPrisluhnite, izberite\n_START_PARAGRAPH_\nSerija radijskih oddaj \xc2\xbbPrisluhnite, izberite\xc2\xab\xc2\xa0je potekala od januarja do maja 1983 ob ponedeljkih na I. programu Radia Ljubljana. Njen idejni vodja, urednik in producent je bil Tadej Hru\xc5\xa1ovar, vodil pa jo je Vinko \xc5\xa0imek. Temeljni namen je bil spodbuditi nastajanje novih doma\xc4\x8dih skladb vseh oblik zabavne glasbe (\xc5\xa1anson, popevka, rock) in dati mo\xc5\xbenost tudi mladim, \xc5\xa1e neuveljavljenim glasbenikom, da se predstavijo. Vsak teden se je za finale potegovalo 11 skladb: 5 novih in 6 najbolje uvr\xc5\xa1\xc4\x8denih nezmagovalnih predhodnega tedna. O 18 finalistih so odlo\xc4\x8dali poslu\xc5\xa1alci z glasovnicami \xe2\x80\x93 v finale se je uvrstila pesem, ki je v posamezni oddaji dobila najve\xc4\x8d glasov. Oddaja se je \xc5\xbee prihodnjo sezono preimenovala v Pop delavnico.'